Kommissionens beslutning

af 9. april 2003

om ændring af beslutning 2003/207/EF om en procedure i henhold til EF-traktatens artikel 81

(Sag COMP/E-3/36.700 - Industrielle og medicinske gasser)

(meddelt under nummer K(2003) 1180)

(Kun den engelske og den nederlandske udgave er autentiske)

(2003/355/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning nr. 17 af 6. februar 1962, første forordning om anvendelse af traktatens artikel 85 og 86(1), senest ændret ved forordning (EF) nr. 1216/1999(2), særlig artikel 3 og artikel 15, stk. 2,

under henvisning til Kommissionens beslutning 2003/207/EF af 24. juli 2002 om en procedure i henhold til EF-traktatens artikel 81 (Sag COMP/E-3/36.700 - Industrielle og medicinske gasser)(3) (i det følgende benævnt "beslutningen"), og

ud fra følgende betragtninger:

(1) Kommissionen fastslog i beslutningen, at der på møder i marts og oktober 1994 var blevet ført konkurrencebegrænsende drøftelser om "prislister" og "mindstepriser" for flaskegasser til mindre kunder med henblik på en aftale mellem en række virksomheder, herunder Westfalen Gassen Nederland BV (i det følgende benævnt "Westfalen")(4).

(2) Det blev derfor konstateret, at Westfalen havde deltaget i følgende aftaler/samordnede praksis(5):

a) fastsættelse af prisforhøjelser fra oktober 1994 til december 1995, dvs. udgangen af det år, for hvilket prisforhøjelserne skulle anvendes

b) fastsættelse af moratorier fra oktober 1994 til januar 1995 for at gennemføre ovennævnte prisforhøjelser

c) fastsættelse af mindstepriser fra marts 1994 til december 1995, dvs. udgangen af det år, for hvilket der blev vedtaget mindstepriser.

(3) Som følge heraf fastslog Kommissionen, at Westfalen havde overtrådt traktatens artikel 81, stk. 1, fra marts 1994 til december 1995(6), og at Westfalen havde deltaget i følgende aftaler/samordnede praksis(7):

a) fastsættelse af prisforhøjelser fra oktober 1994 til december 1995

b) fastsættelse af moratorier fra oktober 1994 til januar 1995

c) fastsættelse af mindstepriser fra marts 1994 til december 1995.

(4) Kommissionen fandt det derfor berettiget at fastlægge grundbeløbet for den bøde, Westfalen skulle betale, til 0,51 mio. EUR, idet den tog udgangspunkt i et beløb på 0,45 mio. EUR, der skulle forhøjes med 15 % som følge af overtrædelsens varighed(8). På grund af formildende omstændigheder nedsatte Kommissionen bøden til 0,43 mio. EUR inden anvendelsen af Kommissionens meddelelse om bødefritagelse eller bødenedsættelse i kartelsager ("samarbejdsmeddelelsen")(9). Da samarbejdsmeddelelsen ikke fandt anvendelse på Westfalen, pålagde Kommissionen selskabet en bøde på i alt 0,43 mio. EUR(10).

(5) Westfalen indbragte beslutningen for Førsteinstansretten den 4. oktober 2002(11), hvor det anfægtede Kommissionens beslutning på flere punkter, blandt andet at selskabet ikke havde deltaget i mødet i marts 1994.

(6) Som følge heraf blev Kommissionen klar over, at den i sin vurdering havde begået en faktuel fejl, fordi den ikke havde taget i betragtning, at Westfalen ikke var repræsenteret på ovennævnte møde i marts 1994, men kun på mødet i oktober 1994(12).

(7) Det må derfor konstateres, at Westfalen deltog i følgende aftaler/samordnede praksis:

a) fastsættelse af prisforhøjelser fra oktober 1994 til december 1995, dvs. udgangen af det år, for hvilket prisforhøjelserne skulle anvendes

b) fastsættelse af moratorier fra oktober 1994 til januar 1995 for at gennemføre ovennævnte prisforhøjelser

c) fastsættelse af mindstepriser fra oktober 1994 til december 1995, dvs. udgangen af det år, for hvilket der blev vedtaget mindstepriser.

(8) Som følge heraf må det fastslås, at Westfalen overtrådte traktatens artikel 81, stk. 1, fra oktober 1994 til december 1995, og at Westfalen deltog i følgende aftaler/samordnede praksis:

a) fastsættelse af prisforhøjelser fra oktober 1994 til december 1995

b) fastsættelse af moratorier fra oktober 1994 til januar 1995

c) fastsættelse af mindstepriser fra oktober 1994 til december 1995.

(9) Kommissionen burde derfor have fastlagt grundbeløbet for den bøde, Westfalen skulle betale, til 0,49 mio. EUR på grundlag af samme udgangsbeløb som tidligere, men nu kun forhøjet med 10 % som følge af overtrædelsens varighed. På grund af formildende omstændigheder burde bøden derfor have været fastsat til 0,41 mio. EUR inden anvendelsen af samarbejdsmeddelelsen, og den samlede bøde til dette selskab burde derfor have været på 0,41 mio. EUR.

(10) Denne ændring får ingen konsekvenser for de andre virksomheder, der er omfattet af beslutningen, eller for den øvrige del af beslutningen, hvad Westfalen angår.

(11) Forskellen mellem den bøde på 0,43 mio. EUR, der blev pålagt Westfalen ved beslutningen, og som selskabet allerede har betalt, og den ændrede bøde på 0,41 mio. EUR, som nedsat ved nærværende beslutning, dvs. 0,02 mio. EUR, vil blive refunderet selskabet -

VEDTAGET FØLGENDE BESLUTNING:

Artikel 1

I beslutning 2003/207/EF foretages herved følgende ændringer:

1) I artikel 1 ændres ordene "Westfalen Gassen Nederland BV fra marts 1994 til december 1995" til: "Westfalen Gassen Nederland BV fra oktober 1994 til december 1995".

2) I artikel 3 ændres ordene "Westfalen Gassen Nederland BV 0,43 mio. EUR" til: "Westfalen Gassen Nederland BV 0,41 mio. EUR".

Artikel 2

Denne beslutning er rettet til:

AGA AB S - 181 81 Lidingö

Air Liquide BV De Witbogt 1 5652 AG Eindhoven Nederland

Air Products Nederland BV Klaprozenweg 101

Noordpoort

1033 NN Amsterdam Nederland

BOC Group plc Chertsey Road Windlesham GU20 6HJ - Surrey United Kingdom

Messer Nederland BV Middenweg 17 4782 PM Moerdijk Nederland

NV Hoek Loos Havenstraat 1 Postbus 78 3100 AB Schiedam Nederland

Westfalen Gassen Nederland BV Rigastraat 20 7418 EW Deventer Nederland.

Udfærdiget i Bruxelles, den 9. april 2003.

På Kommissionens vegne

Mario Monti

Medlem af Kommissionen

(1) EFT 13 af 21.2.1962, s. 204/62.

(2) EFT L 148 af 15.6.1999, s. 5.

(3) EUT L 84 af 1.4.2003, s. 1.

(4) Betragtning 205 i beslutningen.

(5) Betragtning 393 i beslutningen.

(6) Betragtning 433 i beslutningen.

(7) Betragtning 436 i beslutningen.

(8) Betragtning 438 i beslutningen.

(9) Betragtning 449, 450 i beslutningen.

(10) Betragtning 460 i beslutningen.

(11) Sag T-303/02, Westfalen mod Kommissionen og (EFT C 305 af 7.12.2002, s. 25).

(12) Jf. tabel 5 i betragtning 106 i beslutningen.